Marika Mägi

**Marika Mägi** (sündinud 25. veebruaril 1968 Tallinnas) on eesti arheoloog.

## Elukäik
Ta lõpetas 1986. aastal Tallinna 2. Keskkooli kuldmedaliga, 1991. aastal Tartu Ülikooli (TÜ) ajaloolase-arheoloogina, 1993. aastal Tartu Ülikooli magistriõppe arheoloogia erialal ja sai 2002. aastal Tartu Ülikoolis doktorikraadi arheoloogia erialal.

Mägi oli aastatel 1990–1991 Tallinna Ülikooli ajaloo instituudi arheoloogia osakonnas vanemassistent, 1991–1993 nooremteadur, 1993–2002 teadur, 2002–2011 ja 2012–2015 vanemteadur ja projektijuht, 2007–2012 professor, 2015–2020 humanitaarteaduste instituudis vanemteadur ja alates 2021. aastast Sihtasutus Osiliana juht ja vanemteadur.

Mägi peamised uurimisvaldkonnad on sotsiaalarheoloogia ning esiajalooline ja keskaegne kommunikatsioon Põhja-Euroopas. Ta on uurinud kaubateid, keskuste teket ja funktsiooni, merenduslikke kultuurmaastikke, matuseid, rituaale ja kultuskohti, sotsiaalseid ja sooga seotud aspekte varastes ühiskondades, suurem osa uurimistööst on keskendunud perioodile alates eelviikingiajast kuni varakeskajani (7.–14. sajand).

Mägi on juhendanud arheoloogilisi väljakaevamisi muuhulgas Tuulingumäe tarandkalmetel ja kultuskohal (1995–2000), Piila kiviringkalmetel (1997–1998), Lepna katkuaugus (2002–2003), Tornimäe sadamakohal (2004), Viltina sadamakompleksil (2004–2006), Pällamõisa kindlustatud mõisakohal ja jõesadamas (2004–2006), Saunamäe kultuskohal ja kalmel (2012–2014), Viidumäe ohverduskohal (2014–2016), Ure ohverduskohal (2020), Mullutu sadamakohal (2020), Valjala linnusel (2021–2024) ja Pöide linnusel (2024).

Mägi on AcademiaNeti, Eesti Arheoloogiaajakirja toimetuskolleegiumi ja Muinasaja Teaduse toimetuskolleegiumi liige.

## Teoseid
* Mägi, M. 2002. *At the Crossroads of Space and Time. Graves, Changing Society and Ideology on Saaremaa (Ösel), 9th–13th centuries AD*. CCC papers: 6. Gotland University College, Centre for Baltic Studies; Institute of History, Department of Archaeology. Tallinn, 2002
* Marika Mägi (koostaja ja toimetaja). "Eesti aastal 1200", 252 lk, Argo 2003, ISBN: 9985949501
*Mägi, M. 2015. Rafala : Idateest ja Tallinna algusest. (kaasautorid Eerik-Niiles Kross, Edvards Puciriuss, Krista Karro). [Tallinn] : Argo, 2015, 189 lk., ISBN: 9789949527458
*Mägi, M. 2017. Viikingiaegne Eesti. Maa, asjad ja inimesed ajastu risttuules. Argo. 446 lk
*Mägi, M. 2018. *In Austrvegr: The Role of the Eastern Baltic in Viking Age Communication across the Baltic Sea*. (The Northern World, Volume: 84). Brill; Leiden
*Mägi, M. 2019. *The Viking Eastern Baltic*. Arc Humanities Press/Amsterdam University Press.
*Mägi, Marika; Jensen, Carsten Selch ; Markus, Kersti; Jensen, Janus Møller. 2019. Taanlaste ristisõda Eestis. Tallinn: Argo. ISBN 9789949607921
*Jensen, Carsten Selch; Mägi, Marika; Markus, Kersti; Jensen, Janus Møller (2019). *Da danskerne fik Dannebrog. Historien om de dansk-estiske relationer omkring år 1200*. Tallinn: Argo. ISBN 9789949607938

## Tunnustus
* 2002 – Kalmari lossi kultuuriajaloolise uurimistöö preemia, Rootsi (raamatu At the Crossroads of Space and Time. Graves, Changing Society and Ideology on Saaremaa (Ösel), 9th-13th Century AD eest)
* 2003 – Eesti ajalookirjanduse aastapreemia
* 2018 – ESSA auhind (ESSA (Varaste Slaavi Uuringute Assotsiatsioon) auhind on üks ASEEES-i (Slaavi, Ida-Euroopa ja Euraasia Uuringute Assotsiatsioon) raamatuauhindadest) parima akadeemilise monograafia eest (raamatu "In Austrvegr. The Role of the Eastern Baltic in Viking Age Communication across the Baltic Sea". The Northern World, 84 (Brill, 2018) eest)
* 2020 – Eesti Vabariigi teaduspreemia humanitaarteaduste valdkonnas monograafia „In Austrvegr: The Role of the Eastern Baltic in Viking Age Communication across the Baltic Sea“ eest
* 2026 – Valgetähe IV klassi teenetemärk

## Isiklikku
Ta on olnud abielus arheoloog Vello Lõugasega. Ta on abielus Taani arheoloogi ja kooliõpetaja Tyge Anderseniga.

Tal on kolm last, kellest vanim, Marilin Lõugas, on digitoodete disainer.

## Viited

## Kirjandus
* Mart Niineste. Ringkäik tõelises Tallinna vanalinnas. epl.delfi.ee, 18. september 2015
* Kristo Siig. Marika Mäe isepäine ja huvitav lähenemine esiajaloole. Sirp, 25. august 2017
* Marian Männi. The Baltic Finns were Vikings too, but the world ignores it. Estonian World, 12. juuli 2020

## Välislingid

*
* Osiliana